
ΕΦΗΜΕΡΙΣ ΤΗΣ ΚΥΒΕΡΝΗΣΕΩΣ 


ΤΗΣ ΕΛΛΗΝΙΚΗΣ ΔΗΜΟΚΡΑΤΙΑΣ 


ΤΕΥΧΟΣ ΠΡΩΤΟ Αρ. Φύλλου 178 

18 Δεκεμβρίου 2015 


ΝΟΜΟΣ ΥΠ’ ΑΡΙΘΜ. 4355 

Προσαρμογή της ελληνικής νομοθεσίας στις διατάξεις 
της Οδηγίας 2014/60/ΕΕ του Ευρωπαϊκού Κοινοβουλί¬ 
ου και του Συμβουλίου της 15ης Μαΐου 2014 σχετικά 
με την επιστροφή πολιτιστικών αγαθών, που έχουν 
απομακρυνθεί παράνομα από το έδαφος κράτους- 
μέλους και άλλες διατάξεις. 

Ο ΠΡΟΕΔΡΟΣ ΤΗΣ ΕΛΛΗΝΙΚΗΣ ΔΗΜΟΚΡΑΤΙΑΣ 

Εκδίδομε τον ακόλουθο νόμο που ψήφισε η Βουλή: 

Αρθρο 1 

Σκοπός - Αντικείμενο 
(άρθρα 1, 3 της Οδηγίας) 

1. Αντικείμενο του παρόντος νόμου είναι η προσαρμο¬ 
γή της ελληνικής νομοθεσίας στις διατάξεις της Οδη¬ 
γίας 2014/60/ΕΕ του Ευρωπαϊκού Κοινοβουλίου και του 
Συμβουλίου της 15ης Μαΐου 2014 σχετικά με την επι¬ 
στροφή πολιτιστικών αγαθών, τα οποία έχουν χαρακτη¬ 
ριστεί ή οριστεί από κράτος-μέλος ως εθνικός θησαυ¬ 
ρός και έχουν απομακρυνθεί παράνομα από το έδαφος 
του εν λόγω κράτους-μέλους. 

2. Με τις διατάξεις του παρόντος ρυθμίζονται η διαδι¬ 
κασία και οι όροι, σύμφωνα με τους οποίους επιστρέφο- 
νται τα πολιτιστικά αγαθά, που έχουν απομακρυνθεί 
παράνομα από το έδαφος κράτους-μέλους. 

Αρθρο 2 

Ορισμοί 

(άρθρο 2 της Οδηγίας 2014/60/ΕΕ) 

Για τους σκοπούς του παρόντος νόμου ισχύουν οι 
ακόλουθοι ορισμοί: 

1) «Πολιτιστικό αγαθό»: ένα αγαθό το οποίο, πριν ή 
μετά την παράνομη απομάκρυνσή του από το έδαφος 
κράτους-μέλους, έχει χαρακτηριστεί ή οριστεί από το 
κράτος αυτό ως «εθνικός θησαυρός καλλιτεχνικής, ιστο¬ 
ρικής ή αρχαιολογικής αξίας» κατ’ εφαρμογή της εθνι¬ 
κής νομοθεσίας ή των εθνικών διοικητικών διαδικασιών 
κατά την έννοια του άρθρου 36 της Συνθήκης για τη 
Λειτουργία της Ευρωπαϊκής Ένωσης. 

2) «Παράνομα απομακρυνθέν από το έδαφος κράτους- 
μέλους»: 

α) Απομακρυνθέν από το έδαφος κράτους-μέλους 
κατά παράβαση των κανόνων του, σχετικά με την 


προστασία των εθνικών θησαυρών ή κατά παράβαση 
του Κανονισμού (ΕΚ) αριθμ. 116/2009 ή 

β) μη επιστραφέν μετά την παρέλευση της προθεσμί¬ 
ας για νόμιμη προσωρινή απομάκρυνση ή κατά παράβαση 
ενός από τους άλλους όρους της προσωρινής αυτής 
απομάκρυνσης. 

3) «Αιτούν κράτος-μέλος»: το κράτος-μέλος από το 
έδαφος του οποίου έχει απομακρυνθεί παράνομα το 
πολιτιστικό αγαθό. 

4) «Κράτος-μέλος προς το οποίο απευθύνεται η αίτη¬ 
ση»: το κράτος-μέλος στο έδαφος του οποίου βρίσκεται 
το πολιτιστικό αγαθό, που έχει απομακρυνθεί παράνομα 
από το έδαφος άλλου κράτους-μέλους. 

5) «Επιστροφή»: η υλική επαναφορά του πολιτιστικού 
αγαθού στο έδαφος του αιτούντος κράτους-μέλους. 

6. «Νομέας»: το πρόσωπο που έχει τη φυσική εξουσία 
επί του πολιτιστικού αγαθού για ίδιο λογαριασμό. 

7) «Κάτοχος»: το πρόσωπο που έχει τη φυσική εξουσία 
επί του πολιτιστικού αγαθού για λογαριασμό τρίτου. 

8) «Δημόσιες συλλογές»: οι συλλογές, οι οποίες χα¬ 
ρακτηρίζονται ως δημόσιες, σύμφωνα με τη νομοθεσία 
του κράτους-μέλους, του οποίου αποτελούν ιδιοκτησία, 
ή αποτελούν ιδιοκτησία τοπικής ή περιφερειακής αρχής 
του εν λόγω κράτους-μέλους ή οργανισμού εδρεύοντος 
στην επικράτεια του εν λόγω κράτους-μέλους, υπό την 
προϋπόθεση ότι ο οργανισμός αποτελεί ιδιοκτησία του 
εν λόγω κράτους-μέλους ή τοπικής ή περιφερειακής αρ¬ 
χής ή χρηματοδοτείται σε σημαντικό βαθμό από το εν 
λόγω κράτος-μέλος ή από τοπική ή περιφερειακή αρχή. 

Αρθρο 3 

Πεδίο εφαρμογής 

(άρθρα 14,15 παράγραφος 2 της Οδηγίας) 

Οι διατάξεις του παρόντος νόμου εφαρμόζονται για 
τα πολιτιστικά αγαθά που απομακρύνθηκαν παράνομα 
από το έδαφος της Ελλάδας μετά την 1η Ιανουάριου 
1993, καθώς και στις αιτήσεις επιστροφής πολιτιστικών 
αγαθών, που απομακρύνθηκαν παράνομα από το έδαφος 
άλλων κρατών-μελών πριν από την 1η Ιανουάριου 1993. 

Άρθρο 4 

Αρμόδια κεντρική αρχή 
(άρθρα 4 εδάφιο 1, 5 περιπτώσεις 1 έως 6,17 
παράγραφος 1 της Οδηγίας) 

Αρμόδια κεντρική αρχή του ελληνικού κράτους για 
την εφαρμογή του παρόντος νόμου ορίζεται το Τμή- 

μα Τεκμηρίωσης και Προστασίας Πολιτιστικών Αγαθών 
της Διεύθυνσης Διαχείρισης Εθνικού Αρχείου Μνημείων, 
Τεκμηρίωσης και Προστασίας Πολιτιστικών Αγαθών του 
Υπουργείου Πολιτισμού και Αθλητισμού, το οποίο έχει 
τις εξής αρμοδιότητες: 

1) Αναζητά, μετά από αίτηση κράτους-μέλους, συγκε¬ 
κριμένο πολιτιστικό αγαθό που έχει απομακρυνθεί 
παράνομα από το έδαφος του, καθώς επίσης την 
ταυτότητα του νομέα ή του κατόχου του. Η αίτηση 
αυτή πρέπει να περιλαμβάνει κάθε πληροφορία χρήσιμη 
προς διευκόλυνση της έρευνας σχετικά, ιδίως, με το 
πού βρίσκεται πράγματι ή εικάζεται ότι βρίσκεται το 
πολιτιστικό αγαθό. 

2) Απευθύνει κοινοποίηση στα ενδιαφερόμενο κράτη- 
μέλη σε περίπτωση ανακάλυψης πολιτιστικού αγαθού 
στην Ελληνική Επικράτεια, εάν ευλόγως μπορεί να συ- 
ναχθεί ότι το εν λόγω αγαθό απομακρύνθηκε παράνομα 
από το έδαφος άλλου κράτους-μέλους. 

3) Διευκολύνει τις αρμόδιες αρχές του αιτούντος κρά¬ 
τους-μέλους να εξακριβώσουν, αν το εν λόγω αγαθό 
αποτελεί πολιτιστικό αγαθό. Εάν η εξακρίβωση δεν γίνει 
μέσα σε προθεσμία έξι (6) μηνών από την κοινοποίηση 
στο ενδιαφερόμενο κράτος-μέλος που προβλέπεται 
στην παράγραφο 2, δεν εφαρμόζονται οι παράγραφοι 
4 και 5. 

4) Λαμβάνει, αν χρειαστεί, και σε συνεργασία με το 
ενδιαφερόμενο κράτος-μέλος, τα αναγκαία μέτρα για 
την υλική συντήρηση του πολιτιστικού αγαθού. 

5) Εμποδίζει με τη λήψη ασφαλιστικών μέτρων, κάθε 
πράξη με την οποία το πολιτιστικό αγαθό μπορεί να 
διαφύγει από τη διαδικασία επιστροφής. 

6) Μεσολαβεί μεταξύ του νομέα ή του κατόχου και 
του αιτούντος κράτους-μέλους για την επιστροφή του 
πολιτιστικού αγαθού. Για το σκοπό αυτόν μπορεί, με 
την επιφύλαξη του άρθρου 5, να υποβληθεί η αίτηση 
στην κρίση διαιτητικής επιτροπής, εφόσον το αιτούν 
κράτος-μέλος και ο νομέας ή ο κάτοχος δώσουν ρητή 
συγκατάθεση. Η Επιτροπή αποτελείται από τον νομικό 
σύμβουλο του Υπουργείου Πολιτισμού και Αθλητισμού ή 
άλλον νομικό σύμβουλο, υποδεικνυόμενο από τον Πρόε¬ 
δρο του Νομικού Συμβουλίου του Κράτους ως πρόεδρο 
και από δύο διαιτητές, εκ των οποίων ο ένας υποδει¬ 
κνύεται από το αιτούν κράτος-μέλος και ο άλλος από 
το νομέα ή κάτοχο και αποφασίζει σύμφωνα με τις περί 
διαιτησίας διατάξεις του Κώδικα Πολιτικής Δικονομίας, 
όπως ισχύουν. Τα έξοδα της διαιτησίας και η αμοιβή του 
προέδρου, των διαιτητών και του γραμματέα ορίζονται 
με απόφαση της Επιτροπής, προκαταβάλλονται δε από 
το επισπεύδον μέρος και επιβάλλονται εν όλω ή εν μέρει 
τελικώς στο ηττώμενο μέρος. 

7) Απευθύνει αίτηση προς τα κράτη-μέλη αναζητώντας 
συγκεκριμένο πολιτιστικό αγαθό που έχει απομακρυνθεί 
παράνομα από το ελληνικό έδαφος, καθώς επίσης και 
την ταυτότητα του νομέα ή του κατόχου του. 

8) Διευκολύνει το κράτος-μέλος, το οποίο γνωστοποί¬ 
ησε στις ελληνικές αρχές την ύπαρξη στο έδαφος του 
πολιτιστικού αγαθού, που έχει απομακρυνθεί παράνομα 
από το ελληνικό έδαφος, να εξακριβώσει, εάν το εν λό¬ 
γω αγαθό αποτελεί πολιτιστικό αγαθό, που υπάγεται 
στο πεδίο εφαρμογής του παρόντος νόμου. 

9) Προβαίνει στις απαραίτητες ενέργειες για την άσκ¬ 
ηση αγωγής ενώπιον του αρμόδιου δικαστηρίου του 
κράτους-μέλους, στο έδαφος του οποίου βρίσκεται 


πολιτιστικό αγαθό, που έχει παράνομα απομακρυνθεί 
από το ελληνικό έδαφος κατά του νομέα ή του κατόχου, 
με αίτημα την επιστροφή του πολιτιστικού αγαθού που 
έχει απομακρυνθεί παράνομα από το ελληνικό έδαφος. 

10) Υποβάλλει στην Επιτροπή της Ευρωπαϊκής'Ενωσης 
έως τις 18 Δεκεμβρίου 2020 και στη συνέχεια κάθε πέντε 
(5) έτη έκθεση σχετικά με την εφαρμογή του παρόντος 
νόμου και της Οδηγίας 2014/60/ΕΕ. 

Άρθρο 5 

Δικαστική προστασία 
(άρθρα 6,16 της Οδηγίας) 

1. Το αιτούν κράτος-μέλος μπορεί να ασκήσει αγωγή 
κατά του νομέα, ή του κατόχου, με αίτημα την επιστρο¬ 
φή του πολιτιστικού αγαθού που έχει απομακρυνθεί πα¬ 
ράνομα από το έδαφος του. Στο δικόγραφο της αγωγής 
πρέπει με ποινή το απαράδεκτο να επισυνάπτονται: 
α) έγγραφο, στο οποίο περιγράφεται το πολιτιστικό 
αγαθό και βεβαιώνεται ότι αυτό αποτελεί πολιτιστικό 
αγαθό και β) έγγραφη δήλωση των αρμόδιων αρχών 
του αιτούντος κράτους ότι αυτό αποτελεί πολιτιστικό 
αγαθό και ότι απομακρύνθηκε παράνομα από το έδα¬ 
φος του. Η αγωγή αυτή υπάγεται στην αρμοδιότητα 
του Μονομελούς Πρωτοδικείου που δικάζει κατά την 
τακτική διαδικασία. 

2. Το αιτούν κράτος-μέλος μπορεί ακόμη να ζητήσει 
τη λήψη ασφαλιστικών μέτρων κατά του νομέα ή του 
κατόχου. Ιδίως μπορεί να ζητήσει την απαγόρευση πρά¬ 
ξεων νομής ή κατοχής ή και την επιδίκαση σε αυτό της 
νομής του πολιτιστικού αγαθού. Στην τελευταία περί¬ 
πτωση εφαρμόζονται οι διατάξεις των άρθρων 733 και 
734 του Κώδικα Πολιτικής Δικονομίας. 

3. Ο παρών νόμος δεν θίγει τη δυνατότητα άσκησης, 
σύμφωνα με το ελληνικό δίκαιο, αγωγών και ποινικών 
διώξεων εκ μέρους της Ελλάδας ή και του κυρίου ή του 
νομέα του κλαπέντος πολιτιστικού αγαθού. 

Άρθρο 6 

Ανταλλαγή πληροφοριών σχετικά 
με τις επιστροφές πολιτιστικών αγαθών 
(άρθρο 7 και τρία τελευταία εδάφια 
του άρθρου 5 της Οδηγίας) 

1. Η κεντρική αρχή που ορίζεται στο άρθρο 4, ενημε¬ 
ρώνει αμελλητί την κεντρική αρχή του κράτους-μέ¬ 
λους προς το οποίο απευθύνεται η αίτηση επιστροφής 
πολιτιστικού αγαθού ότι ασκήθηκε αγωγή της Ελληνικής 
Κυβέρνησης για την επιστροφή του εν λόγω αγαθού. 
Η ίδια αρχή ενημερώνει αμελλητί τις κεντρικές αρχές 
των λοιπών κρατών-μελών όταν λαμβάνει αίτηση με 
αντικείμενο την επιστροφή παρανόμως διακινηθέντος 
πολιτιστικού αγαθού. 

2. Κάθε ανταλλαγή πληροφοριών πραγματοποιείται 
μέσω της μονάδας του συστήματος πληροφόρησης 
για την εσωτερική αγορά, η οποία θεσπίστηκε με τον 
Κανονισμό ΕΕ αριθμ. 1024/2012 ΙηΙθίηεΙ Μ3 γΙ<θϊ ΙπίοΓπίδΙίοπ 
(ΙΜΙ), σύμφωνα με τις ισχύουσες νομικές διατάξεις περί 
προστασίας των δεδομένων προσωπικού χαρακτήρα και 
της ιδιωτικής ζωής, χωρίς να θίγεται η δυνατότητα της 
αρμόδιας κεντρικής αρχής να προσφεύγει σε άλλους 
τρόπους ενημέρωσης πλην του ΙΜΙ. 

3. Με απόφαση του Υπουργού Πολιτισμού και Αθλητι¬ 
σμού, μετά από σχετική εισήγηση της κεντρικής αρχής 

του άρθρου 4, μπορεί να επιτραπεί η πρόσβαση και 
άλλων υπηρεσιών στο ΙΜΙ για τους σκοπούς του πα¬ 
ρόντος νόμου. 

Άρθρο 7 
Παραγραφή 

(άρθρο 8 της Οδηγίας) 

1. Η αξίωση του άρθρου 5 για την επιστροφή πολιτι¬ 
στικού αγαθού παραγράφεται μετά την παρέλευση 
τριών (3) ετών από την ημερομηνία κατά την οποία 
η αρμόδια κεντρική αρχή του αιτούντος κράτους-μέ- 
λους έλαβε γνώση του τόπου, στον οποίο βρισκόταν 
το πολιτιστικό αγαθό και της ταυτότητας του νομέα 
ή του κατόχου του και σε κάθε περίπτωση μετά την 
παρέλευση τριάντα (30) ετών από την ημερομηνία, κατά 
την οποία το πολιτιστικό αγαθό απομακρύνθηκε παρά¬ 
νομα από το έδαφος του αιτούντος κράτους-μέλους. 

2. Αν το πολιτιστικό αγαθό αποτελεί τμήμα δημόσιας 
συλλογής, όπως ορίζεται στην παράγραφο 8 του άρ¬ 
θρου 2 ή ανήκει σε καταλόγους εκκλησιαστικών ή άλλων 
θρησκευτικών ιδρυμάτων και υπόκειται σε ειδικό σύστη¬ 
μα προστασίας στα κράτη-μέλη, σύμφωνα με το εθνικό 
δίκαιο, η αγωγή για επιστροφή παραγράφεται μετά από 
παρέλευση εβδομήντα πέντε (75) ετών, εκτός αν υπάρ¬ 
χουν διμερείς συμφωνίες μεταξύ κρατών-μελών που 
ορίζουν προθεσμία μεγαλύτερη των εβδομήντα πέντε 
(75) ετών, ή εάν η αγωγή είναι απαράγραπτη σύμφωνα 
με το δίκαιο του κράτους-μέλους. 

3. Η αγωγή για επιστροφή δεν γίνεται δεκτή, εάν η 
απομάκρυνση του πολιτιστικού αγαθού από το έδαφος 
του αιτούντος κράτους-μέλους δεν είναι πλέον παράνο¬ 
μη κατά το χρόνο άσκησης της αγωγής. 

Άρθρο 8 

Περιεχόμενο δικαστικής απόφασης- 
Δαπάνες εκτέλεσης 
(άρθρα 9,10,11,12 της Οδηγίας) 

1. Με την επιφύλαξη των διατάξεων του άρθρου 7, η 
επιστροφή πολιτιστικού αγαθού διατάσσεται από το 
αρμόδιο δικαστήριο εάν αποδειχθεί ότι αυτό αποτελεί 
πολιτιστικό αγαθό κατά την έννοια της παραγράφου 1 
του άρθρου 2 και ότι απομακρύνθηκε παράνομα από το 
έδαφος του αιτούντος κράτους-μέλους. 

2. Εφόσον διαταχθεί η επιστροφή του πολιτιστικού 
αγαθού, το δικαστήριο ορίζει εύλογη αποζημίωση υπέρ 
του νομέα, ανάλογα με τις συγκεκριμένες περιστάσεις, 
με την προϋπόθεση ότι αυτός αποδεικνύει ότι επέδειξε 
τη δέουσα επιμέλεια και προσοχή κατά την απόκτηση 
του αγαθού. Για να εξακριβωθεί αν ο νομέας επέδειξε 
τη δέουσα επιμέλεια και προσοχή, λαμβάνονται υπόψη 
όλες οι συνθήκες απόκτησης και ιδίως η τεκμηρίωση 
σχετικά με την προέλευση του αγαθού, οι άδειες εξαγω¬ 
γής που απαιτούνται δυνάμει του δικαίου του αιτούντος 
κράτους-μέλους, ο χαρακτήρας των μερών, το καταβλη- 
θέν ποσό, η εξέταση από το νομέα κάθε προσβάσιμου 
Μητρώου για τα κλαπέντα πολιτιστικά αγαθά και κάθε 
άλλη πληροφορία που θα μπορούσε λογικά να είχε 
αποκτήσει και οποιαδήποτε άλλη ενέργεια στην οποία 
θα είχε προβεί ένα λογικό άτομο υπό τις συγκεκριμένες 
συνθήκες. 

3. Σε περίπτωση δωρεάς ή κληρονομικής διαδοχής, ο 
νομέας δεν μπορεί να τύχει ευνοϊκότερης μεταχείρισης 


από την επιφυλασσόμενη στο πρόσωπο εκείνο από το 
οποίο απέκτησε το αγαθό. 

4. Το αιτούν κράτος-μέλος υποχρεούται να καταβάλει 
την αποζημίωση της παραγράφου 2, ως προϋπόθεση για 
την επιστροφή του αγαθού. 

5. Οι δαπάνες που προκύπτουν από την εκτέλε¬ 
ση της απόφασης που διατάσσει την επιστροφή του 
πολιτιστικού αγαθού, καθώς και το κόστος των μέτρων 
για την υλική συντήρηση του πολιτιστικού αγαθού που 
αναφέρονται στην παράγραφο 4 του άρθρου 4 βαρύ¬ 
νουν το αιτούν κράτος-μέλος. 

Η καταβολή της εύλογης αποζημίωσης της παρα¬ 
γράφου 2 και των δαπανών της παραγράφου 5 δεν 
θίγουν το δικαίωμα του αιτούντος κράτους-μέλους να 
αξιώσει την απόδοση των ποσών αυτών από τα πρόσω¬ 
πα που είναι υπεύθυνα για την παράνομη απομάκρυνση 
του πολιτιστικού αγαθού από το έδαφος του. 

Άρθρο 9 

Κυριότητα επί του πολιτιστικού αγαθού 
μετά την επιστροφή του 
(άρθρο 13 της Οδηγίας) 

1. Η κυριότητα επί του πολιτιστικού αγαθού μετά την 
επιστροφή του διέπεται από το δίκαιο του αιτούντος 
κράτους-μέλους. 

2. Ο κύριος του επιστραφέντος αγαθού οφείλει να 
καταβάλει στο Δημόσιο τις δαπάνες ή τα έξοδα, στα 
οποία υποβλήθηκε αυτό, συμπεριλαμβανομένης της 
αποζημίωσης που τυχόν καταβλήθηκε στον καλόπιστο 
νομέα. 

Άρθρο 10 

Καταργούμενες διατάξεις 
(άρθρα 19, 20 της Οδηγίας) 

1. Από την έναρξη ισχύος του παρόντος καταργούνται 
οι διατάξεις του Π.δ. 133/1998 και του Π.δ. 67/2003. 

2. Τυχόν νομοθετικές, κανονιστικές, διοικητικές ή άλ¬ 
λες αναφορές στο Π.δ. 133/1998, στο Π.δ. 67/2003 (Οδηγία 
93/7/ΕΟΚ) λογίζονται ως αναφορές στον παρόντα νόμο 
(Οδηγία 2014/60/ΕΕ). 

Άρθρο 11 

Μετά το τέλος της παρ. 4 του άρθρου 10 του 
ν. 3028/2002 «Για την προστασία των Αρχαιοτήτων και 
εν γένει της Πολιτιστικής Κληρονομιάς» (Α'153), όπως 
έχει τροποποιηθεί και ισχύει, προστίθεται εδάφιο ως 
ακολούθως: 

«Για την υλοποίηση έργων σε κηρυγμένα μνημεία, χρη¬ 
ματοδοτούμενων από εθνικούς πόρους ή συγχρημα- 
τοδοτούμενων από πόρους της Ευρωπαϊκής Ένωσης 
ή άλλων διεθνών οργανισμών, από φορείς εκτός των 
υπηρεσιών του Υπουργείου Πολιτισμού και Αθλητι¬ 
σμού, απαιτείται απόφαση του Υπουργού Πολιτισμού 
και Αθλητισμού, η οποία εκδίδεται κατόπιν διατύπωσης 
γνώμης από το αρμόδιο Συμβούλιο. Η έκδοση της ως άνω 
υπουργικής απόφασης αποτελεί προαπαιτούμενο όρο 
για την παραδεκτή υποβολή πρότασης εκ μέρους του 
φορέα υλοποίησης του έργου για την ένταξη οποιου- 
δήποτε έργου σε επιχειρησιακό πρόγραμμα υλοποίησης 
συγχρηματοδοτούμενων έργων ή και σε οποιοδήποτε 
χρηματοδοτούμενο από εθνικούς πόρους πρόγραμμα. 
Η ως άνω απόφαση εκδίδεται εντός δεκαπέντε (15) 

ημερών από την υποβολή της σχετικής αίτησης στις 
αρμόδιες υπηρεσίες του Υπουργείου Πολιτισμού και 
Αθλητισμού.» 

Άρθρο 12 

Το τελευταίο εδάφιο της παρ. 1 του άρθρου 16 του 
ν. 4326/2015 (Α' 49) απαλείφεται και στο τέλος της προ¬ 
στίθενται εδάφια ως εξής: 

«Ειδικότερα, για το υπό λύση και εκκαθάριση νομικό 
πρόσωπο ιδιωτικού δικαίου με την επωνυμία «Οργανι¬ 
σμός Διεξαγωγής Ιπποδρομιών Ελλάδος Ανώνυμη Εται¬ 
ρία» το πλεονάζον προσωπικό μετατάσσεται σε νομικά 
πρόσωπα δημοσίου και ιδιωτικού δικαίου εποπτευόμε¬ 
να από το Υπουργείο Πολιτισμού και Αθλητισμού και 
από τη Γενική Γραμματεία Αθλητισμού, καθώς και σε 
Ο.Τ.Α. Α' και Β' βαθμού ανάλογα με τις υπηρεσιακές 
τους ανάγκες. Ο συνολικός χρόνος υπηρεσίας του 
μετατασσόμενου προσωπικού, που έχει διανυθεί στο 
φορέα προέλευσης και ο χρόνος που αναγνωρίστηκε 
ως χρόνος υπηρεσίας, θεωρείται χρόνος πραγματικής 
υπηρεσίας για τα θέματα βαθμολογικής και μισθολο- 
γικής εξέλιξης και για κάθε άλλη συνέπεια. Το μετα¬ 
τασσόμενο μόνιμο και με σχέση εργασίας ιδιωτικού 
δικαίου αορίστου χρόνου προσωπικό κατατάσσεται σε 
βαθμολογικά και μισθολογικά κλιμάκια της οικείας κα¬ 
τηγορίας, ανάλογα με τα τυπικά του προσόντα και το 
συνολικό χρόνο υπηρεσίας και λαμβάνει τις αποδοχές 
της υπηρεσίας υποδοχής. Τυχόν πρόσθετες αποδοχές 


ή απολαβές και ειδικά επιδόματα οποιοσδήποτε ονο¬ 
μασίας δεν διατηρούνται ως προσωπική διαφορά. Το 
μετατασσόμενο, σύμφωνα με τις διατάξεις του παρό¬ 
ντος, προσωπικό εξακολουθεί να υπάγεται ως προς 
την κύρια και επικουρική ασφάλιση στους φορείς που 
υπάγονταν πριν τη μεταφορά ή μετάταξή του. Το χρο¬ 
νικό διάστημα που μεσολαβεί από τη δημοσίευση του 
παρόντος έως την κοινοποίηση της μετάταξης και αν¬ 
άληψης υπηρεσίας του προσωπικού που μετατάσσεται, 
θεωρείται για κάθε συνέπεια ως χρόνος πραγματικής 
υπηρεσίας του προσωπικού αυτού στους φορείς υποδο¬ 
χής που καταβάλλουν και τις αντίστοιχες αποδοχές 
του για το διάστημα αυτό. Με απόφαση των αρμοδίων 
κατά περίπτωση Υπουργών καθορίζεται η διαδικασία 
και οι προϋποθέσεις για την κατάταξη των μετατασσό¬ 
μενων υπαλλήλων σε κενές οργανικές θέσεις της ίδιας 
κατηγορίας εκπαίδευσης και αν δεν υπάρχουν κενές 
σε συνιστώμενες προσωποπαγείς θέσεις προσωπικού, 
αντίστοιχου ή συναφούς υφιστάμενου ή παρεμφερούς 
κλάδου και ειδικότητας, για τις οποίες κατέχουν τα 
τυπικά προσόντα και διάθεσης αυτών ανάλογα με τις 
υπηρεσιακές ανάγκες σε νομικά πρόσωπα δημοσίου 
και ιδιωτικού δικαίου εποπτευόμενα από το Υπουργείο 
Πολιτισμού και Αθλητισμού και από τη Γ ενική Γ ραμμα¬ 
τεία Αθλητισμού, καθώς και σε Ο.Τ.Α. Α' και Β' βαθμού. 
Οι διατάξεις των ανωτέρω εδαφίων που αφορούν στη 
μετάταξη του προσωπικού του ΟΔΙΕ ΑΕ αρχίζουν να 
ισχύουν από 9.12.2015». 


Άρθρο 13 
Έναρξη ισχύος 

Η ισχύς του παρόντος νόμου αρχίζει από τη δημοσίευσή του 
στην Εφημερίδα της Κυβερνήσεως. 


Παραγγέλλομε τη δημοσίευση του παρόντος στην Εφημερίδα της 
Κυβερνήσεως και την εκτέλεσή του ως νόμου του Κράτους. 

Αθήνα, 18 Δεκεμβρίου 2015 

Ο ΠΡΟΕΔΡΟΣ ΤΗΣ ΔΗΜΟΚΡΑΤΙΑΣ 

ΠΡΟΚΟΠΙΟΣ Β. ΠΑΥΛΟΠΟΥΛΟΣ 


ΟΙ ΥΠΟΥΡΓΟΙ 


ΔΙΚΑΙΟΣΥΝΗΣ, ΔΙΑΦΑΝΕΙΑΣ ΠΟΛΙΤΙΣΜΟΥ 

ΚΑΙ ΑΝΘΡΩΠΙΝΩΝ ΔΙΚΑΙΩΜΑΤΩΝ ΚΑΙ ΑΘΛΗΤΙΣΜΟΥ 

ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ ΑΡΙΣΤΕΙΔΗΣ ΜΠΑΛΤΑΣ 


Θεωρήθηκε καί τέθηκε η Μεγάλη Σφραγίδα του Κράτους. 
Αθήνα, 18 Δεκεμβρίου 2015 

Ο ΕΠΙ ΤΗΣ ΔΙΚΑΙΟΣΥΝΗΣ ΥΠΟΥΡΓΟΣ 

ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ 

